**MINIMALNI FINANCIJSKI STANDARD ŠKOLSTVA U RH**

je zakonski reguliran kako slijedi:

* Uredbom o načinu financiranja decentraliziranih funkcija te izračuna iznosa pomoći izravnanja za decentralizirane funkcije jedinica lokalne i područne (regionalne) samouprave
* Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog školstva i
* Odlukom o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba srednjih škola i učeničkih domova.

Navedena uredba i odluke se donose za svaku proračunsku godinu.

Uredbom se utvrđuje način financiranja decentraliziranih funkcija te način izračuna iznosa pomoći izravnanja za decentralizirane funkcije jedinica lokalne i područne (regionalne) samouprave za proračunsku godinu osiguranih u Državnom proračunu Republike Hrvatske prema posebnim zakonima (Zakon o financiranju jedinica lokalne i područne (regionalne) samouprave) i odlukama o minimalnom financijskom standardu. Također propisuje postotke ostvarivanja prihoda iz dodatnog udjela poreza na dohodak za decentralizirane funkcije.

Odlukama se utvrđuju ukupna bilančna prava za financiranje minimalnog financijskog standarda javnih potreba osnovnog i srednjeg školstva te učeničkih domova i kriteriji i mjerila za utvrđivanje bilančnih prava županijama, Gradu Zagrebu i gradovima do visine potrebnih sredstava za osiguravanje minimalnog financijskog standarda osnovnih i srednjih škola.

U proračunu županija, Grada Zagreba i gradova koji su preuzeli financiranje dijela javnih potreba u osnovnom i srednjem školstvu osiguravaju se sredstva za:

* materijalne i financijske rashode
* rashode za materijal i dijelove za tekuće i investicijsko održavanje, usluge tekućeg i investicijskog održavanja
* rashode za nabavu proizvedene dugotrajne imovine i rashode za dodatna ulaganja na nefinancijskoj imovini.

Materijalni i financijski rashodi (prema ekonomskoj klasifikaciji) odnose se na skupinu 32 i 34. Investicijsko održavanje (sukladno Računskom planu za proračunsko računovodstvo) odnose se na odjeljak 3224 - Materijal i dijelovi za tekuće i investicijsko održavanje i odjeljak 3232 - Usluge tekućeg i investicijskog održavanja.

Kapitalna ulaganja (sukladno Računskom planu za proračunsko računovodstvo) odnose se na skupinu 42 - Rashodi za nabavu proizvedene dugotrajne imovine i skupinu 45 - Rashodi za dodatna ulaganja na nefinancijskoj imovini).

Županijama, Gradu Zagrebu i gradovima planiraju se i osiguravaju sredstva na osnovi **kriterija opsega djelatnosti**, koji je ponderirani pokazatelj **broja učenika, razradnih odjela i školskih zgrada** u županiji/gradu u odnosu na ukupni broj učenika, razrednih odjela i školskih zgrada na razini Republike Hrvatske.

Pri tome je važno napomenuti da relativni udjel broja učenika, razrednih odjela i školskih zgrada u ukupnom broju učenika, razrednih odjela i školskih zgrada na razini Republike Hrvatske predstavlja samo **obračunski kriterij za utvrđivanje visine rashoda** na razini županije/grada, a ne stvarno pravo svake škole na ta sredstva.

Naime, rashode za nabavu proizvedene dugotrajne imovine i dodatna ulaganja na nefinancijskoj imovini županije, Grad Zagreb i gradovi planiraju i troše na osnovi **Plana rashoda za nabavu proizvedene dugotrajne imovine i dodatna ulaganja na nefinancijskoj imovini** za tekuću godinu, u kojem se planiraju kapitalni projekti osnovnog i srednjeg školstva koji će se realizirati tijekom tekuće godine. Prioritete ulaganja utvrđuju nadležna tijela županije, grada (u načelu predstavnička tijela - županijske skupštine i gradska vijeća).

Plan rashoda za nabavu proizvedene dugotrajne imovine i dodatna ulaganja na nefinancijskoj imovini treba sadržavati samo ulaganja u kapitalne projekte koji se odnose na izgradnju i opremanje novih građevina kao i nadogradnju, rekonstrukciju i opremanje postojećih građevina. Pod kapitalnim projektom ne podrazumijevaju se planska investicijska i tekuća održavanja postojećih građevina. Plan sadržava škole na koje se odnose ulaganja, vrstu i opseg ulaganja, ukupno planirani iznos potreban za realizaciju svih ulaganja obuhvaćenih projektom od početka do kraja projekta i planirani iznos za tekuću godinu. Važno je ponovno napomenuti da prioritete ulaganja utvrđuju županije i gradovi bez obzira na obračun prava na ove rashode na razini škole.

OBRAČUN I ISPLATA POMOĆI IZRAVNANJA

Sredstva za financiranje decentraliziranih funkcija osnovnog školstva županije, Grad Zagreb i gradovi ostvaruju iz dodatnog udjela poreza na dohodak po stopi od 1,9% za osnovno školstvo i 1,3% za srednje školstvo. **Ako županije, Grad Zagreb i gradovi ne ostvare sredstva za ukupno bilancirana prava za financiranje decentraliziranih funkcija osnovnog i srednjeg školstva iz dodatnog udjela u porezu na dohodak po stopi od 1,9% za osnovno školstvo i 1,3% za srednje školstvo, razliku do ukupno bilanciranih prava ostvaruju iz pozicije pomoći izravnanja za decentralizirane funkcije u Državnom proračunu Republike Hrvatske za tekuću godinu.** Kontrolu ostvarivanja tih prihoda vrši Ministarstvo financija.

Županije, Grad Zagreb i gradovi dužni su donijeti vlastite odluke o kriterijima, mjerilima i načinu financiranja decentraliziranih funkcija osnovnog školstva za tekuću godinu u okvirima bilanciranih prava-sredstava i po namjenama utvrđenim ovim odlukama o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog i srednjeg školstva.

Županije, Grad Zagreb i gradovi dužni su Ministarstvu znanosti, obrazovanja i sporta dostavljati izvješća za razdoblje siječanj-prosinac prethodne godine na propisanom obrascu koji je sastavni dio odluka o kriterijima i mjerilima za utvrđivanje bilančnih prava za financiranje minimalnog financijskog standarda javnih potreba osnovnog i srednjeg školstva.

Županije, Grad Zagreb i gradovi dužni su rashode za materijal, dijelove i usluge tekućeg i investicijskog održavanja te rashode za nabavu proizvedene dugotrajne imovine i dodatna ulaganja na nefinancijskoj imovini realizirati u skladu sa Zakonom o javnoj nabavi.

Isplata sredstva pomoći DEC-a za osnovne i srednje škole (županijama i gradovima iz državnog proračuna) provodi se prema slijedećoj formuli:

|  |  |  |  |  |  |
| --- | --- | --- | --- | --- | --- |
|  | n |  | (n-1) |  | (n-1) |
| P(n,x) = | ∑ MFS(x) | - | ∑ T(x) | - | ∑ IP(x) |
|  | 1(siječanj) |  | (siječanj-1) |  | 1(siječanj) |

Pri tome oznake u formuli znače slijedeće:

P(n,x) = pomoć u mjesecu n za nositelja financiranja x

MFS(n,x) = minimalni financijski standard u mjesecu n, za nositelja financiranja x

T(n,x) = prihod od uvjetne stope u razdoblju n, za nositelja financiranja x

IP(n,x) = isplaćena pomoć u razdoblju n, za nositelja financiranja x

Na primjer:

Formula isplate potpora i pomoći u lipnju 2019. (6. mjesec proračunske godine) za Grad Zagreb glasi:

|  |  |  |  |  |  |
| --- | --- | --- | --- | --- | --- |
|  | lipanj 2019 |  | lipanj 2019 |  | svibanj 2019 |
| P(6,ZGB) = | ∑ MFS(ZGB) | - | ∑ T(ZGB) | - | ∑ IP(ZGB) |
|  | siječanj 2019 |  | siječanj 2019 |  | siječanj 2019 |

To u praksi znači da se potpora Gradu Zagrebu za mjesec lipanj 2019 (OŠ ili SŠ istovjetno) izračuna na način da se od ukupnog iznosa minimalnog financijskog standarda Grada Zagreba za razdoblje siječanj- lipanj 2019,

oduzme (umanji) ukupan iznos prihoda od uvjetne stope poreza na dohodak (kojeg je Grad Zagreb uprihodio) u razdoblju siječanj 2019-svibanj 2019 i procjena ostvarenja u lipnju 2019,

te oduzme (umanji) iznos već isplaćenih potpora Gradu Zagrebu za razdoblje siječanj-svibanj 2019.

Primjenom ovakve formule u stvarnosti se svaki mjesec provodi konsolidirani obračun potpora za financiranje decentraliziranih funkcija OŠ i SŠ, te se izbjegava kumuliranje pretplata (ili zaostataka) prema bilo kojem nositelju financiranja tijekom proračunske godine. Osim toga kako se kod poreza na dohodak radi o signifikantnim sezonskim oscilacijama uplata (prihoda od poreza) to se ovim modelom ova odstupanja „normaliziraju“ tj. prilagođavaju stvarnim potrebama nositelja financiranja.